În perioada 2021-2023, în urma lucrărilor de regenerare urbană, au fost amenajate aproximativ 7.000 locuri de parcare, un număr insuficient pentru nevoile locuitorilor. Pentru a compensa lipsa locurilor de parcare din cartierele orașului, în mai multe zone vor fi construite parcări etajate. S-a avut în vedere axa Nord-Sud, zonele limitrofe bulevardelor aflate în reabilitare, respectiv bulevardul Alexandru Lăpușneanu, bulevardul 1 Mai și Șoseaua Mangaliei. Cele 4 parcări vor fi edificate în următoarele locații: aleea Hortensiei(între blocurile G7-G8, C5)- zona Cireșica, bulevardul Tomis(între blocurile LT3, LT4)- zona Dacia, Piața Tomis III, strada Căpitan Dobrilă Eugeniu(între blocurile LA - LB)- zona Grădinița "Amicii" și strada Progresului(între blocurile G7-M7-A6) - zona Km 4-5.
Suprafața pentru fiecare parcare, structura și numărul de locuri de parcare vor fi stabilite ulterior, în funcție de avizele obținute și de soluțiile tehnice adoptate.
Parcările etajate vor fi finanțate de către Banca Europeană pentru Reconstrucție și Dezvoltare, în baza unui acord de prefinanțare aprobat de Consiliul Local. Proiectul este la stadiul obținerii avizelor - etapă a elaborării studiului de fezabilitate, în vederea obținerii ulteriorare a autorizatiei de construire, solicitate prin certificatul de urbanism.
Construirea parcărilor publice etajate reprezintă o soluție eficientă pentru gestionarea spațiului urban. Aceste structuri reprezintă o alternativă la parcările la sol și contribuie la maximizarea utilizării terenului disponibil și la reducerea congestiei traficului.